次張彥輔賞梅韻
作者：朱熹
朝代：宋

paragraphs: 朔風萬里開雲屏，清霜夜墜朝景晴。
南枝浩蕩正春色，凍蘂的皪含空明。
花邊偶對青銅鏡，槁項不堪冰雪映。
擁爐獨坐只悲吟，振策出遊舒遠興。
暗香何處時一飄，行行復值最長條。
仰頭欲折渺誰贈，滿意相思那得邀。
極知異縣淹行李，心賞未甘輕付畀。
石雄賦罷不相聞，秀野書來因舉似。
兩翁句法爭新奇，畫出踈影沉寒漪。
幽探自出塵境外，勝概未許兒曹知。
祇今嚼蘂攀條處，它日重來記前度。
風臺月觀悄無言，玉笛冰灘索同賦。
嗟予衰懶倦將迎，過眼紛紛無復情。
尚喜踈英窺水白，更憐落片點苔青。
興來亂插飛蓬首，擬向君家醉君酒。
酒酣耳熱莫狂歌，布鼓雷門須縮手。